Uz 22.04.2021. VSS-351 (prot. Nr.16, 11.§)

**Izglītības un zinātnes ministrijai**

**Atzinums**

**par Ministru kabineta noteikumu projektu**

**„Noteikumu projekts “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi””**

**(VSS-351)**

Kultūras ministrija saskaņā ar Valsts sekretāru sanāksmes 2021.gada 22.aprīļa protokola Nr.16 11.§ (VSS-351) ir izskatījusi Izglītības un zinātnes ministrijas Ministru kabineta noteikumu projektu „Noteikumu projekts „Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”” (turpmāk – projekts) un izsakām šādus iebildumus:

1. Projekta 8.punkta ievaddaļu izteikt šādā redakcijā: „Ja, uzņemot izglītojamo pamatizglītības otrā posma izglītības programmā valsts ģimnāzijā vai vispārējās vidējās izglītības programmā vai vispārējās pamatizglītības programmā, kuru īsteno vienlaikus ar profesionālās ievirzes izglītības programmu, izglītības iestāde ar dibinātāja atļauju ir noteikusi prasības, iestājpārbaudījumus un uzņemšanas kritērijus, izglītības iestāde nodrošina, ka:” , jo saskaņā ar Vispārējās izglītības likuma 31.panta trešajā daļā noteikto valsts izglītības iestāde, kurā vienlaikus ar vispārējās pamatizglītības programmu īsteno arī profesionālās ievirzes izglītības programmu, ar dibinātāja atļauju ir tiesīga noteikt uzņemšanas prasības, atbilstība kurām ir nepieciešama, lai izglītojamais spētu uzsākt profesionālās ievirzes izglītības programmas apgūšanu. Kultūras ministrijas gadījumā šāda izglītības iestāde ir Profesionālās izglītības kompetences centrs „Nacionālā Mākslu vidusskola”.
2. Projekta 37.punktu papildināt ar jaunu apakšpunktu šādā redakcijā: „izglītojamais ir atskaitīts no profesionālās ievirzes izglītības programmas, kuru apguvis vienlaikus ar vispārējās pamatizglītības programmu valsts izglītības iestādē”. Minētā norma būtu attiecināma uz Profesionālās izglītības kompetences centra „Nacionālā Mākslu vidusskola” pamatizglītības programmas izglītojamajiem, kad tie nesekmības vai rupju iekšējās kārtības noteikumu pārkāpuma gadījumā tiek atskaitīti no profesionālās ievirzes izglītības programmas apguves. Šādā gadījumā izglītojamie var turpināt apgūt pamatizglītības ieguvi minētajā izglītības iestādē, tomēr tas rada dažādus riskus. Piemēram, stundu saraksts tiek veidots  vienots – pamatizglītības programmas priekšmeti  mijas ar profesionālās ievirzes izglītības programmas priekšmetiem un minētajiem izglītojamajiem veidojas daudzas brīvās stundas („logi”). Šajos laikos izglītības iestādei nav iespējams nodrošināt izglītojamajiem vienlaidus pamatizglītības programmas priekšmetu apguvi un viņiem veidojas nepiepildīts un mākslīgi pagarināts dienas ritms. Turklāt šādi izglītojamie, kuri vienlaikus neapgūst profesionālās ievirzes izglītības programmu, liedz iespēju kādam citam talantīgam un motivētam bērnam mācīties Profesionālās izglītības kompetences centrā „Nacionālā Mākslu vidusskola”.

Valsts sekretāra p.i. (paraksts\*) U.Zariņš

\* Dokuments ir parakstīts ar drošu elektronisko parakstu

Masule 26235731

[Ina.Masule@lnkc.gov.lv](mailto:Baiba.Beinarovica@lnkc.gov.lv)